《浪淘沙 前词意有未尽，再填此阕，不觉泫然》
清代·萧恒贞

记否手同携。廊曲阑低。一钩月上粉墙西。竹影参差花影乱，风露含啼。

往事但重提。眉楚鬟凄。雨香寒食泣棠梨。抔土茫茫何处觅，梦境都迷。

作者简介：萧恒贞，字月楼，高安人，芗泉方伯妹，山西泽州知府丹徒周天麟室，天麟亦工词，闺中唱和，人以赵管比之。